ET Euroopa Liidu Teataja C 191/22

4. aprillil 2016 esitatud hagi – Euroopa Komisjon versus Austria Vabariik

(Kohtuasi C-187/16)

(2016/C 191/27)

Kohtumenetluse keel: saksa

Pooled

Hageja: Euroopa Komisjon (esindajad: A. Tokár, B. R. Killmann)

Kostja: Austria Vabariik

Hageja nõuded

Hageja palub Euroopa Kohtul teha järgmine otsus:

1. tuvastada, et Austria Vabariik on rikkunud ELTL artiklitest 49 ja 56 ning artiklist 4 koosmõjus direktiivi 92/50/EMÜ (1) artiklitega 11–37, samuti direktiivi 2004/18/EÜ (2) artiklitest 14, 20 ja 23–55 tulenevaid kohustusi, — kuna Austria Vabariik sõlmis teatud dokumentide nagu kiipkaardiga reisipasside, erakorraliste passide, elamislubade, isikutunnistuste, pürotehnika käitlemislubade, krediitkaardi formaadis juhilubade ja krediitkaardi formaadis sõiduki registreerimistunnistuste valmistamiseks teenuslepingud väljaspool direktiivide 92/50/EMÜ ja 2004/18/EÜ kohta kehtivaid piirmäärasid vahetult osaühinguga Österreichische Staatsdruckerei GmbH enne ja pärast direktiivi 2004/18/EÜ ülevõtmise tähtaega ning — kuna Austria Vabariik jättis jõusse siseriiklikud õigusnormid, eelkõige Austria riikliku trükikoja õigussuhete reformi föderaalse seaduse (Bundesgesetz zur Neuordnung der Rechtsverhältnisse der Österreichischen Staatsdruckerei) § 2 lõike 3, mis kohustab avaliku sektori hankijaid sõlmima neid teenuslepinguid ainult osaühinguga Österreichische Staatsdruckerei GmbH;

2. mõista kohtukulud välja Austria Vabariigilt.

Väited ja peamised argumendid

Hagi toetuseks esitab hageja järgmised väited.

Osaühing Österreichische Staatsdruckerei GmbH on eraõiguslik ettevõtja.

Austria õiguses on sätestatud, et kõigi dokumentide, mille puhul on nõutav konfidentsiaalsus või turvanõuete järgmine, valmistamise teenuslepingud tuleb sõlmida ainult osaühinguga Österreichische Staatsdruckerei GmbH.

Seega peavad Austria avaliku sektori hankijad sõlmima teenuslepingud kiipkaardiga reisipasside, erakorraliste passide, elamislubade, isikutunnistuste, krediitkaardi formaadis juhilubade, krediitkaardi formaadis sõiduki registreerimistunnistuste ja pürotehnika käitlemislubade valmistamiseks vahetult osaühinguga Österreichische Staatsdruckerei GmbH.

Tegelikult peaksid Austria avaliku sektori hankijad olema kohustatud sõlmima nimetatud dokumentide valmistamise teenuslepingud ettevõtjatega, kes on välja valitud hankemenetlustes, mis vastavad kas direktiivides 92/50/EMÜ ja 2004/18/EÜ sätestatud nõuetele või mis on piisavalt avalikustatud ELTLi tähenduses.

Austria Vabariik on rikkunud liidu õigusest tulenevaid kohustusi, kuna Austria avaliku sektori hankijad sõlmisid nimetatud dokumentide valmistamise teenuslepingud osaühinguga Österreichische Staatsdruckerei GmbH ilma hankemenetluseta ning kuna nad olid Austria õiguse kohaselt kohustatud sõlmima nimetatud dokumentide valmistamise teenuslepingud ainult osaühinguga Österreichische Staatsdruckerei GmbH.

(1) Nõukogu 18. juuni 1992. aasta direktiiv 92/50/EMÜ, millega kooskõlastatakse riiklike teenuslepingute sõlmimise kord (EÜT L 209, lk 1, ELT eriväljaanne 06/01, lk 322).

(2) Euroopa parlamendi ja nõukogu 31. märtsi 2004. aasta direktiiv 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (ELT L 134, lk 114, ELT eriväljaanne 06/07, lk 132).